বলে রাখা ভালো, এই মোড়টা তথা বিল্ডিংটার সামনের পথটা বেশ বিপদজনক। সবসময় এই মোড়ে রাতে চৌকিদারদের দেখা যায় ঘুরাফিরা করছে। তাছাড়া ফলের বাগানটা স্যারদের বিল্ডিংটার ১৫ মিটার পিছনে। যেহেতু আমি কিঞ্চিৎ ভীতু প্রকৃতির ছিলাম, আমি এই প্ল্যানের তীব্র প্রতিবাদ জানালাম। কিন্তু ৩৬ তম ব্যাচ হলো ভিটামিনপ্রেমী ব্যাচ কিনা !! ফলের গন্ধ পেলেই হলো…কে শোনে কার কথা? আমাকে উড়িয়ে দিয়ে অভিযানের নকশা তৈরি হলো। এখানেও সেই দিগ্বিজয়ী সান যাবে চুরির কাজে। ও কাসিম হাউসের হলেও এই অপারেশনে ওর সাহায্যকারী আর সবাই ছিল তারিক হাউসের। রাতে সম্পূর্ণ কালো পোষাকে গেল ওরা। আমার রুমমেট গেল, আমি রুদ্ধশ্বাসে অপেক্ষা করতে লাগলাম। কিছুক্ষণ পর দেখলাম সান ও তার সহযোগীরা দ্রুতপায়ে ছুটে এলো রুমের দিকে। হাতে তিনটা জাম্বুরা। শুনলাম ওরা দৌড়ে কাসিম হাউসে গিয়ে তারিক হাউসে ঢুকেছে গার্ডকে ধোঁকা দিয়ে। আরো মজার কথা শুনলাম ওদের মুখে।